Rise: Ini Kalilah

Sinopsis

Mengisahkan enam watak dari latar belakang dan bangsa yang berbeza, contohnya ada seorang anggota polis yang berhadapan dengan rasuah, seorang ahli perniagaan, seorang pelajar di London yang tidak mementingkan mengundi, seorang guru dan sebagainya.

Penerbitan

Rise: Ini Kalilah diarahkan bersama oleh Saw Teong Hin, Nik Amir Mustapha dan MS Peem Nath. Filem ini merupakan hasil cetusan idea penerbit eksekutif Fred Chong yang sebelum ini menjadi penerbit filem Nasi Lemak 2.0 arahan Namewee. Menurut Fred, filem ini tidak dibiayai oleh Pakatan Harapan. Rise: Ini Kalilah dikonsepkan beberapa minggu selepas Pilihan raya umum Malaysia ke-14, dengan pra-penerbitan dilakukan pada Jun, dan penggambaran dijalankan pada Julai di tiga buah negara, Malaysia,Singapura dan British. Filem ini menggunakan banyak bahasa yang dituturkan di Malaysia.
Filem ini menggabungkan tiga pengarah yang berwawasan—Saw Teong Hin, pengarah yang terkenal dengan filem fantasi epik Puteri Gunung Ledang dan filem Hokkien pertama Malaysia, You Mean the World to Me; Nik Amir Mustapha, yang mengarahkan filem KIL dan Terbaik Dari Langit; dan juga Prem Nath yang merupakan sebahagian daripada pasukan penerbitan Jagat yang memenangi anugerah.
Barisan pelakon terdiri daripada Remy Ishak, Mira Filzah, Sangeeta Krishnasamy, Shashi Tharan, Jenn Chia dan Mark O'Dea. Sweet Qismina, Mustaqim Bahadon, Sharifah Sakinah, Datuk Jalaluddin Hassan, Yana Samsudin, Tony Eusoff dan Pushpa Narayan membuat kemunculan khas.

Tayangan

Rise: Ini Kalilah ditayangkan pada 13 September 2018, iaitu tiga hari sebelum sambutan ulang tahun ke-55 penubuhan Malaysia. Filem ini telah ditayangkan di Netflix pada 26 Februari 2019.

Ulasan kritis

Rise: Ini Kalilah rata-ratanya menerima ulasan negatif dari pengkritik filem. Sheryl Paul dari portal hiburan DailySeni.com mengulas bahawa filem ini bukanlah filem yang akan diingati sebaik sahaja penonton keluar dari panggung. Bissme S. dari The Sun Daily, mengulas  watak-watak dalam Rise "terlalu cetek dan tidak dikembangkan dengan betul, menyebabkan penonton berasa tidak ada hubungan emosi dengan mana-mana daripada mereka." Shazryn Mohd Faizal dari mStar menganggap filem ini sebagai "...lebih layak sebagai telefilem berbanding sebagai sebuah filem cereka." Dashran Yohan dari portal perfileman Moviedash.com bersependapat bahawa filem ini tidak layak digelar sebagai sebuah filem. The Sun Daily menganggap filem ini gagal diceritakan dengan baik. Aidil Rusli dari The Malay Mail memberi pilihan untuk tajuk filem ini dinamakan semula sebagai "Lain Kalilah" atau "Cuba Lagi Lain Kali". Hans Hanis dari portal perfileman Kakisinema.com memilih untuk menamakan filem ini sebagai "Boleh Cuba Lain Kalilah!". Afiqah Syamim dari portal kehidupan Wanista.com menganggap filem ini sebagai kurang menyengat dan tidak logik dalam konteks Malaysia sebenar.
Mumtaj Begum dari Star2 pula berpendapat bahawa "Rise: Ini Kalilah adalah filem berkualiti yang mendokumentasikan peristiwa bersejarah."Justin Lee dari portal kehidupan VulcanPost.com memberi filem ini rating tujuh per sepuluh. Annie May dari portal kehidupan Hype.my mengangggap filem ini sebagai "...filem yang wajar untuk disaksikan." Majalah Remaja memuji gaya arahan dan lakonan pelakon dalam filem ini.

Muzik

Lagu tema Rise: Ini Kalilah ialah versi penutup lagu patriotik ikonik "Sejahtera Malaysia" yang dinyanyikan oleh ratu jazz Malaysia Datuk Sheila Majid. Lagu klasik telah dinyanyikan oleh ramai artis termasuk Datuk Siti Nurhaliza, Dr. Soo Wincci dan Daniel Lee, Bell Yu Tian, dan Zurin Aniza. Lagu ini pada asalnya dipersembahkan oleh Mohammad Rauzan Alwi. Skor muzik telah dipersembahkan oleh pengarah muzik Cheng Lee, Mac Chew dan Audi Mok.